ΣΧΕΔΙΟ προεδρικού διατάγματος της Προστατευόμενης Περιοχής Βιοποικιλότητας της νήσου Γυάρου
Χαρακτηρισμός, οριοθέτηση και καθορισμός ζωνών και ειδικών κατηγοριών χρήσεων γης της Περιοχής Προστασίας της Βιοποικιλότητας «Νήσος Γυάρος και θαλάσσια ζώνη»
Ο ΠΡΟΕΔΡΟΣ
 ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
Έχοντας υπόψη:
1. Τις διατάξεις:

α) Των παρ. 1 έως 4 και 6 του άρθρου 21 και των άρθρων 18 και 19 του ν. 1650/1986 «Για την Προστασία του Περιβάλλοντος» (Α’ 160),

β) των άρθρων 1 έως 9 και 19 του ν. 3937/2011 «Διατήρηση της Βιοποικιλότητας και άλλες διατάξεις» (Α’ 60),

γ) του ν. 4685/2020 «Εκσυγχρονισμός περιβαλλοντικής νομοθεσίας, ενσωμάτωση στην ελληνική νομοθεσία των Οδηγιών 2018/844 και 2019/692 του Ευρωπαϊκού Κοινοβουλίου και του Συμβουλίου και λοιπές διατάξεις» (Α’ 95),

δ) του άρθρου 90 του Κώδικα Νομοθεσίας για την Κυβέρνηση και τα κυβερνητικά όργανα (π.δ. 63/2005, Α’ 98), το οποίο διατηρήθηκε σε ισχύ με την περ. 22 του άρθρου 119 του ν. 4622/2019 (Α’ 133),

ε) των άρθρων 1, 13, 14α, 14β, 14γ, 14δ του π.δ. 59/2018 «Κατηγορίες και περιεχόμενο χρήσεων γης» (Α’ 114),

στ) της υπ’ αρ. 50743/11.12.2017 κοινής απόφασης των Υπουργών Περιβάλλοντος και Ενέργειας και Αγροτικής Ανάπτυξης και Τροφίμων «Αναθεώρηση εθνικού καταλόγου περιοχών του Ευρωπαϊκού Οικολογικού Δικτύου Natura 2000» (Β’ 4432),

ζ) της υπό στοιχεία ΥΠΕΝ/ΔΔΦΠΒ/58979/1531/12.6.2019 απόφασης του Αναπληρωτή Υπουργού Περιβάλλοντος και Ενέργειας «Καθορισμός όρων και περιορισμών για την προστασία, διατήρηση και διαχείριση της φύσης της χερσαίας και θαλάσσιας περιοχής της Νήσου Γυάρου» (Δ’ 389), όπως τροποποιήθηκε και η ισχύς αυτής παρατάθηκε με τις υπό στοιχεία ΥΠΕΝ/ΔΝΕΠ/67391/2552/14.7.2021 (Δ’ 412), ΥΠΕΝ/ΔΔΦΠΒ/38930/1109/18.4.2022 (Δ’ 321), ΥΠΕΝ/ΔΔΦΠΒ/92566/2630/13.9.2022 (Δ’ 586) και ΥΠΕΝ/ΔΔΦΠΒ/70522/1843/28.6.2024 (Δ’ 449) υπουργικές αποφάσεις.  

2. Την έγκριση μέρους της Ειδικής Περιβαλλοντικής Μελέτης 8α: «Περιοχές Natura 2000 της Περιφέρειας Νοτίου Αιγαίου» – Ειδική Αναφορά στην Περιοχή GR4220033 «Νήσος Γυάρος και Θαλάσσια Ζώνη)», η οποία εκπονήθηκε σε εφαρμογή του άρθρου 21 του ν. 1650/86 ως «Περιοχή Προστασίας Βιοποικιλότητας Γυάρου», όπως εγκρίθηκε με την υπό στοιχεία ΥΠΕΝ/ΔΔΦΠΒ/31800/765/21.3.2025 (ΑΔΑ: 6Θ0Η4653Π8-ΑΒΔ) απόφαση του Γενικού Γραμματέα Φυσικού Περιβάλλοντος και Υδάτων του Υπουργείου Περιβάλλοντος και Ενέργειας, κατόπιν της υπό στοιχεία ΥΠΕΝ/ΔΔΦΠΒ/30463/728/19.3.2025 εισήγησης της Προϊσταμένης του Τμήματος Προστατευόμενων Περιοχών της Διεύθυνσης Διαχείρισης Φυσικού Περιβάλλοντος και Βιοποικιλότητας του Υπουργείου Περιβάλλοντος και Ενέργειας.

3. Την από 12.5.2025 γνώμη της Επιτροπής «Φύση 2000» επί του παρόντος με αρ. πρωτ. ΥΠΕΝ/ΔΔΦΠΒ/51145/1237/13.5.2025.

4.       Το γεγονός ότι από το παρόν διάταγμα δεν προκαλείται δαπάνη σε βάρος του κρατικού προϋπολογισμού. 

5.       Το γεγονός ότι οι διατάξεις του παρόντος διατάγματος δεν αφορούν σε διοικητική διαδικασία για την οποία υπάρχει υποχρέωση δημοσίευσης στο Εθνικό Μητρώο Διοικητικών Διαδικασιών - «Μίτος».

6. 
Την ……. γνωμοδότηση του Συμβουλίου της Επικρατείας.

Με πρόταση των Υπουργών Περιβάλλοντος και Ενέργειας, Εθνικής Άμυνας και Αγροτικής Ανάπτυξης και Τροφίμων,  αποφασίζουμε:

Άρθρο 1
Σκοπός
1. Σκοπός του παρόντος είναι η προστασία και διαχείριση του τοπίου ως φυσικής κληρονομιάς και πολύτιμου εθνικού φυσικού πόρου της Περιοχής Προστασίας Βιοποικιλότητας «Νήσος Γυάρος και θαλάσσια ζώνη», η οποία διακρίνεται για τη σημαντική οικολογική, φυτογεωγραφική, ζωολογική, αισθητική, επιστημονική και ιστορική της αξία (εφεξής «Προστατευόμενη Περιοχή νήσου Γυάρου» με κωδικό «ELBA42233»). 

2. Ειδικότερα, επιδιώκεται:

α) η προστασία της ακεραιότητας της προστατευόμενης περιοχής, ως προς τις οικολογικές της λειτουργίες, β) η διατήρηση των προστατευτέων αντικειμένων (φυσικών οικοτόπων, ειδών και των ενδιαιτημάτων τους), 

γ) η ρύθμιση των χρήσεων γης και των ανθρωπογενών δραστηριοτήτων, μέσω του καθορισμού ζωνών προστασίας, καθώς και η θέσπιση ειδικότερων μέτρων, ανά ζώνη προστασίας.

Άρθρο 2
Οριοθέτηση Προστατευόμενης Περιοχής 
1. Ως Προστατευόμενη Περιοχή νήσου Γυάρου οριοθετείται η χερσαία και όμορη θαλάσσια έκταση της νήσου Γυάρου του Δήμου Σύρου - Ερμούπολης της Περιφερειακής Ενότητας Σύρου, όπως απεικονίζεται στο θεωρημένο διάγραμμα του Παραρτήματος Ι και στις συντεταγμένες του Παραρτήματος ΙΙ, τα οποία αποτελούν αναπόσπαστο μέρος του παρόντος.

2. Η Προστατευόμενη Περιοχή νήσου Γυάρου περιλαμβάνει την περιοχή του εθνικού καταλόγου περιοχών του Ευρωπαϊκού Οικολογικού Δικτύου Natura 2000 «Νήσος Γυάρος και Θαλάσσια Ζώνη», με κωδικό «GR4220033», η οποία έχει χαρακτηρισθεί ως Τόπος Κοινοτικής Σημασίας (πλέον Τόπος Ενωσιακής Σημασίας) και ως Ζώνη Ειδικής Προστασίας, δια της υπ’ αρ. 50743/11.12.2017 κοινής απόφασης των Υπουργών Περιβάλλοντος και Ενέργειας και Αγροτικής Ανάπτυξης και Τροφίμων (Β’ 4432).

3. Η περιοχή του εθνικού καταλόγου περιοχών του Ευρωπαϊκού Οικολογικού Δικτύου Natura 2000 GR4220033 «Νήσος Γυάρος και Θαλάσσια Ζώνη», χαρακτηρίζεται επιπλέον ως Ειδική Ζώνη Διατήρησης.

Άρθρο 3
Ζώνες Προστατευόμενης Περιοχής 
Εντός της Προστατευόμενης Περιοχής νήσου Γυάρου καθορίζονται:

α) τρεις (3) Ζώνες Απόλυτης Προστασίας της Φύσης (εφεξής ΖΑΠΦ), 

β) τρεις (3) Ζώνες Προστασίας της Φύσης (εφεξής ΖΠΦ), 

γ) μια (1) Ζώνη Διατήρησης Οικοτόπων και Ειδών (εφεξής ΖΔΟΕ), 

δ) μια (1) Ζώνη Βιώσιμης Διαχείρισης Φυσικών Πόρων (εφεξής ΖΒΔΦΠ), ο κωδικός, η ονομασία και ο χαρακτήρας των οποίων έχουν ως εξής:   

	Σύντομος κωδικός Ζώνης
	Ονομασία και χαρακτήρας Ζώνης
	Μοναδικός Κωδικός Ζώνης

	ΖΑΠΦ-01
	Ζώνη Απόλυτης Προστασίας της Φύσης θαλάσσιας και παράκτιας ζώνης Γυάρου
Θαλάσσια Ζώνη μέχρι τα 0,25 ναυτικά μίλια από την ακτή, όπου προβλέπεται
	ELBA42233 _ΖΑ01     

	ΖΑΠΦ-02
	Ζώνη Απόλυτης Προστασίας της Φύσης δυτικής και βόρειας Γυάρου
Χερσαία Ζώνη
	ELBA42233_ΖΑ02     

	ΖΑΠΦ-03
	Ζώνη Απόλυτης Προστασίας της Φύσης νησίδας Φούης Γυάρου
Χερσαία Ζώνη
	ELBA42233_ΖΑ03       

	ΖΠΦ-01
	Ζώνη Προστασίας της Φύσης ανατολικής Γυάρου
Χερσαία Ζώνη
	ELBA42233_ΖB01

	ΖΠΦ-02
	Ζώνη Προστασίας της Φύσης νησίδας Γλαρονησίου Γυάρου
Χερσαία Ζώνη
	ELBA42233_ZB02

	ΖΠΦ-03
	Ζώνη Προστασίας της Φύσης θαλάσσιας περιοχής τροφοληψίας φώκιας και θαλασσοπουλιών Γυάρου
Θαλάσσια Ζώνη από τα 0,25 – 1,5 ναυτικά μίλια από την ακτή
	ELBA42233_ZB03

	ΖΔΟΕ-01
	Ζώνη Διατήρησης Οικοτόπων και Ειδών Ευρύτερης θαλάσσιας περιοχής Γυάρου
Θαλάσσια Ζώνη με εξωτερικό όριο τα 3 ναυτικά μίλια από την ακτή 
	ELBA42233_ZC01               

	ΖΒΔΦΠ-01
	Ζώνη Βιώσιμης Διαχείρισης Φυσικών Πόρων Ιστορικού Τόπου Γυάρου
Χερσαία Ζώνη
	ELBA42233_ZD01


Άρθρο 4
Γενικές ρυθμίσεις προστασίας
1. Επιτρέπεται η εκτέλεση έργων και η άσκηση δραστηριοτήτων που περιλαμβάνονται στις επιτρεπόμενες ειδικές κατηγορίες χρήσεων κάθε Ζώνης της Προστατευόμενης Περιοχής νήσου Γυάρου, σύμφωνα με τα άρθρα 5 έως 8. Σε όλες τις ζώνες επιτρέπονται έργα:

α) εθνικής σημασίας, σύμφωνα με την περ. γ’ της παρ. 1 του άρθρου 13 του ν. 4014/2011 (Α’ 209) ή την παρ. 4 του άρθρου 10 του ν. 679/1977 (Α’ 245), 

β) για την αντιμετώπιση έκτακτης ανάγκης, ιδίως σεισμών, πλημμυρών, πυρκαγιών, θεομηνιών. Μετά την παρέλευση του κινδύνου, οι αρμόδιοι φορείς προβαίνουν, κατά λόγο αρμοδιότητάς τους, στις απαραίτητες ενέργειες αποκατάστασης του οικοσυστήματος, σύμφωνα με τις υποδείξεις του Οργανισμού Φυσικού Περιβάλλοντος και Κλιματικής Αλλαγής (ΟΦΥΠΕΚΑ).

2. Στο σύνολο της Προστατευόμενης Περιοχής νήσου Γυάρου επιτρέπεται:
α) η παραμονή και λειτουργία των υφιστάμενων έργων κοινής ωφέλειας,
β) η εκτέλεση εργασιών που αποσκοπούν στην αποκατάσταση, βελτίωση και διατήρηση των χαρακτηριστικών του φυσικού περιβάλλοντος, των τύπων οικοτόπων και ειδών χλωρίδας και πανίδας, συμπεριλαμβανομένων και των δράσεων περιορισμού και ανάσχεσης της εξάπλωσης ξενικών - χωροκατακτητικών ειδών, 
γ) η διαχείριση των πληθυσμών υβριδίων αγριόχοιρου και αγριοκούνελου, εφόσον αποσκοπεί στην προστασία της περιοχής,
δ) η διεξαγωγή επιστημονικών ερευνών των στοιχείων του βιοτικού και αβιοτικού περιβάλλοντος και η χρήση σχετικού εξοπλισμού, για λόγους που σχετίζονται με την παρακολούθηση, προστασία, διατήρηση και διαχείριση των φυσικών οικοσυστημάτων, των τύπων οικοτόπων, των ειδών χλωρίδας και πανίδας (ειδική κατηγορία χρήσης 11, σύμφωνα με το άρθρο 1 του π.δ. 59/2018, Α’ 114). 
ε) η χρήση υφιστάμενων μονοπατιών για την πρόσβαση σε περιοχές όπου λαμβάνουν χώρα εργασίες ερευνητικές, καταγραφικές ή αποκατάστασης και διαχείρισης χαρακτηριστικών του φυσικού περιβάλλοντος,

στ) η αρχαιολογική έρευνα, καθώς και η συντήρηση, επισκευή και αποκατάσταση ιστορικών και πολιτιστικών μνημείων και χώρων, εφαρμοζομένου του Κώδικα για την προστασία των αρχαιοτήτων και πολιτιστικής κληρονομιάς (ν. 4858/2021, Α’ 220), 
ζ) οι ενέργειες που εξυπηρετούν αποκλειστικά σκοπούς εθνικής άμυνας, 
η) η πεζοπορία και η κολύμβηση, με την επιφύλαξη ειδικότερων μέτρων προστασίας,
θ) η κατασκευή και συντήρηση έργων και η εκτέλεση εργασιών αντιπυρικής προστασίας, καθώς και η εν γένει φύλαξη και επόπτευση του χώρου,
ι) η χρήση και συντήρηση υφιστάμενων θρησκευτικών χώρων. 
2. Δραστηριότητες και ελαφρές υποδομές που εξυπηρετούν δράσεις περιβαλλοντικής εκπαίδευσης, ενημέρωσης και ευαισθητοποίησης, υπό την αιγίδα του αρμόδιου φορέα για τη διαχείριση της Προστατευόμενης Περιοχής, θεωρείται ότι υπηρετούν την προστασία και τη βέλτιστη διαχείριση του προστατευτέου αντικειμένου της προστατευόμενης περιοχής.
3. Για την υλοποίηση των έργων και δραστηριοτήτων για τα οποία απαιτείται περιβαλλοντική αδειοδότηση, σύμφωνα με το Κεφάλαιο Α’ του ν. 4014/2011 (Α’ 209), ακολουθείται η διαδικασία του άρθρου 10 αυτού. Άλλως, ακολουθείται η διαδικασία του τρίτου και τέταρτου εδαφίου της περ. ιστ) της παρ. 5 του άρθρου 27 του ν. 4685/2020 (Α’ 92).

4. Το παρόν τελεί υπό την επιφύλαξη του Κώδικα για την προστασία των αρχαιοτήτων και πολιτιστικής κληρονομιάς.   

Άρθρο 5
Ζώνες Απόλυτης Προστασίας της Φύσης
Εντός των ΖΑΠΦ του άρθρου 3, πλέον του άρθρου 4, επιτρέπονται και οι κάτωθι Ειδικές Κατηγορίες Χρήσεων του άρθρου 1 του π.δ. 59/2018 (Α’ 114), ως εξής:
α) ΖΑΠΦ-01: «Ε.Χ. (26.12.7) Θαλάσσιοι διάδρομοι κίνησης σκαφών» για την εξυπηρέτηση της προστασίας και της βέλτιστης διαχείρισης του προστατευτέου αντικειμένου, καθώς και για την εξυπηρέτηση αναγκών της χρήσης «Ε.Χ. 11 (επιστημονική έρευνα)».
β) ΖΑΠΦ-02 και 03: «(55) Φάροι.».
Άρθρο 6
Ζώνες Προστασίας της Φύσης
1.  Εντός της ΖΠΦ του άρθρου 3, πλέον του άρθρου 4, επιτρέπονται και οι κάτωθι Ειδικές Κατηγορίες Χρήσεων του άρθρου 1 του π.δ. 59/2018 (Α’ 114), ως εξής:
α) ΖΠΦ-01: αα) «Ε.Χ. (1) Κατοικία». Ειδικότερα, επιτρέπεται η εγκατάσταση και συντήρηση κατοικιών για τη στέγαση προσωπικού ασφαλείας και εργαζομένων. Η χρήση επιτρέπεται μόνο για την εξυπηρέτηση της προστασίας και της βέλτιστης διαχείρισης του προστατευτέου αντικειμένου. 
β) «Ε.Χ. (51) Έργα Προστασίας από Διάβρωση, Κατολισθήσεις, και Στήριξη Εδαφών». Επιτρέπονται τα έργα στήριξης εδαφών, προστασίας από διάβρωση και κατολισθήσεις και προστασίας από φυσικές καταστροφές εν γένει, εφόσον τεκμηριώνεται επαρκώς η σκοπιμότητα με την ηπιότερη δυνατή παρέμβαση στο φυσικό περιβάλλον, βάσει της αρχής της αναλογικότητας.
γ) «Ε.Χ. (55) Φάροι».
2. Εντός της ΖΠΦ-02 του άρθρου 3, πλέον του άρθρου 4, επιτρέπονται και οι κάτωθι Ειδικές Κατηγορίες Χρήσεων του άρθρου 1 του π.δ. 59/2018, ως εξής:  
α) «Ε.Χ. (26.11) Λιμενικές ζώνες επιβατικής, εμπορικής, αλιευτικής, βιομηχανικής και τουριστικής δραστηριότητας, μαρίνες». Ειδικότερα, επιτρέπεται η εγκατάσταση, χρήση και συντήρηση προβλητών για την πρόσβαση στη ζώνη για λόγους προστασίας και βέλτιστης διαχείρισης του προστατευτέου αντικειμένου.
β) «Ε.Χ. (55) Φάροι».
3. Εντός της ΖΠΦ-03 του άρθρου 3, πλέον του άρθρου 4, επιτρέπονται και οι κάτωθι Ειδικές Κατηγορίες Χρήσεων του άρθρου 1 του π.δ. 59/2018, ως εξής: 
α) «Ε.Χ. (26.11) Λιμενικές ζώνες επιβατικής, εμπορικής, αλιευτικής, βιομηχανικής και τουριστικής δραστηριότητας, μαρίνες». Ειδικότερα, επιτρέπεται η αγκυροβολία μόνο των σκαφών που σχετίζονται με δράσεις επιστημονικής έρευνας, σε ειδικά τοποθετημένα αγκυροβόλια αποκλειστικά για την εξυπηρέτηση της προστασίας και της βέλτιστης διαχείρισης του προστατευτέου αντικειμένου.
β) «Ε.Χ. (26.12.7) Θαλάσσιοι διάδρομοι κίνησης σκαφών» για την εξυπηρέτηση της προστασίας και της βέλτιστης διαχείρισης του προστατευτέου αντικειμένου. Ειδικότερα επιτρέπεται η διέλευση σκαφών με σκοπό την επίσκεψη, μόνο κατά τη διάρκεια της ημέρας, για την περιβαλλοντική εκπαίδευση και την παρατήρηση της φύσης, καθώς και τη διευκόλυνση εργασιών συντήρησης και αποκατάστασης υφιστάμενων κτισμάτων και μονοπατιών. 
Άρθρο 7
Ζώνη Διατήρησης Οικοτόπων και Ειδών
Εντός της ΖΔΟΕ-01 του άρθρου 3, πλέον του άρθρου 4, επιτρέπονται και οι κάτωθι Ειδικές Κατηγορίες Χρήσεων του άρθρου 1 του π.δ. 59/2018 (Α΄ 114), ως εξής:

α) «Ε.Χ. (26.11) Λιμενικές ζώνες επιβατικής, εμπορικής, αλιευτικής, βιομηχανικής και τουριστικής δραστηριότητας, μαρίνες». Ειδικότερα, επιτρέπονται η χρήση, συντήρηση και επέκταση, εφόσον απαιτείται για την ανάδειξη των ιστορικών μνημείων, των υφιστάμενων λιμενικών εγκαταστάσεων (προβλητών), καθώς και η αγκυροβολία σε, ειδικά για την προστασία λιβαδιών ποσειδωνίας, νέα αγκυροβόλια. 

β) «Ε.Χ. (26.12.7) Θαλάσσιοι διάδρομοι κίνησης σκαφών». Ειδικότερα, επιτρέπεται η διέλευση μηχανοκίνητων σκαφών.
γ) «Ε.Χ. (48.2) Εγκαταστάσεις». Ειδικότερα επιτρέπονται οι κατασκευές δικτύων υποδομής και εγκαταστάσεων κοινής ωφέλειας, μετά των παραρτημάτων αυτών (υπέργειων και υπόγειων).
Άρθρο 8
Ζώνη Βιώσιμης Διαχείρισης Φυσικών Πόρων 
Εντός της ΖΒΔΦΠ-01 του άρθρου 3, πλέον του άρθρου 4, επιτρέπονται και οι κάτωθι Ειδικές Κατηγορίες Χρήσεων του άρθρου 1 του π.δ. 59/2018 (Α’ 114), ως εξής:

α) «Ε.Χ. (1) Κατοικία». Επιτρέπεται η εγκατάσταση και συντήρηση κατοικιών για τη στέγαση προσωπικού ασφαλείας και εργαζομένων.  

β) «Ε.Χ. (26.11) Λιμενικές ζώνες επιβατικής, εμπορικής, αλιευτικής, βιομηχανικής και τουριστικής δραστηριότητας, μαρίνες». Ειδικότερα, επιτρέπεται η χρήση, συντήρηση και επέκταση αυτών, εφόσον απαιτείται, για την ανάδειξη των ιστορικών μνημείων και των υφιστάμενων λιμενικών εγκαταστάσεων.   
γ) «Ε.Χ. (26.12.6) Μονοπάτια (πεζών)». Ειδικότερα, επιτρέπεται η διάνοιξη, συντήρηση, βελτίωση και χρήση μονοπατιών, εφόσον διασφαλίζεται η προστασία των σημαντικών τύπων οικοτόπων και ειδών της περιοχής. 
δ) «Ε.Χ. (48.2) Εγκαταστάσεις». Ειδικότερα, επιτρέπονται οι κατασκευές δικτύων υποδομής και εγκαταστάσεων κοινής ωφέλειας, μετά των παραρτημάτων αυτών (υπέργειων και υπόγειων).
ε) «Ε.Χ. (49) Περίπτερα Ενημέρωσης/Έργα Ερμηνείας Περιβάλλοντος (πινακίδες, αποχωρητήρια, περίπτερα, στέγαστρα, κ.λπ.)». Ειδικότερα, επιτρέπεται η εγκατάσταση και συντήρηση έργων περιβαλλοντικής ενημέρωσης και της απολύτως απαραίτητης ελαφράς υποδομής στήριξης αυτών, ιδίως πινακίδες πληροφόρησης, υπαίθριοι χώροι περιβαλλοντικής εκπαίδευσης, επιστημονικός εξοπλισμός, ξύλινα καθιστικά, ξύλινα στέγαστρα, παρατηρητήρια, και οριοσήμανση ζωνών προστασίας και μονοπατιών.  
στ) «Ε.Χ. (55) Φάροι».

Άρθρο 9
Διαχείριση Προστατευόμενης Περιοχής 
Ο Οργανισμός Φυσικού Περιβάλλοντος και Κλιματικής Αλλαγής είναι αρμόδιος για τη διαχείριση της Προστατευόμενης Περιοχής νήσου Γυάρου, σύμφωνα με το άρθρο 27 του ν. 4685/2020 (Α΄ 92), ενημερώνοντας τις υπηρεσίες του Υπουργείου Πολιτισμού για τα θέματα της αρμοδιότητάς τους.
Άρθρο 10
Έλεγχος - Κυρώσεις
1. Ο έλεγχος τήρησης του παρόντος διενεργείται σύμφωνα με το άρθρο 20 του ν. 4014/2011 (Α’ 209) και την παρ. 4 του άρθρου 34 του ν. 4685/2020 (Α’ 92).  

2. Στους παραβάτες του παρόντος επιβάλλονται οι κυρώσεις των άρθρων 28, 29 και 30 του ν. 1650/1986 (Α’ 160).
Άρθρο 11
Έναρξη ισχύος
Η ισχύς του παρόντος αρχίζει από τη δημοσίευσή του στην Εφημερίδα της Κυβερνήσεως.

Στους Υπουργούς Περιβάλλοντος και Ενέργειας, Εθνικής Άμυνας και Αγροτικής Ανάπτυξης και Τροφίμων αναθέτουμε τη δημοσίευση και εκτέλεση του παρόντος διατάγματος. 
ΠΑΡΑΡΤΗΜΑ Ι

ΠΑΡΑΡΤΗΜΑ ΙΙ
Αθήνα, ….. Ιουνίου 2025
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ
ΚΩΝΣΤΑΝΤΙΝΟΣ ΑΝ. ΤΑΣΟΥΛΑΣ
ΟΙ ΥΠΟΥΡΓΟΙ
ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ                                                                                    ΕΘΝΙΚΗΣ ΑΜΥΝΑΣ 
      ΣΤΑΥΡΟΣ Ν. ΠΑΠΑΣΤΑΥΡΟΥ                                                                             ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ
ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ
ΚΩΝΣΤΑΝΤΙΝΟΣ ΤΣΙΑΡΑΣ

